AARHUS: Udeområdet ved Aarhus Street Food er måske ikke så indbydende, når vinteren kommer, og derfor laves det om til et julemarked, oplyser markedets ledelse.

- Det bliver små huse med lys og granguirlander, ikke så meget med mad, men mere med hjemmelavede husflidsprodukter. Der holdes åbent i weekenderne, og måske bliver der salg af juletræer og æbleskiver, fortæller direktør Britt Vorre.

Hun understreger desuden, at man lige nu er på jagt efter en enorm støbejernspande, så der kan blive lavet stakkevis af gammeldags æbleskiver.

- I gamle dage kunne man købe æbleskiver på Sankt Clemens Bro fra en kæmpestor støbejernspande. Den leder vi med lys og lygte efter, men vi kan ikke rigtig finde den. Så måske laver vi selv en. Hele markedet skal i det hele taget se ud som om, december har brækket sig ud over det, siger Britt Vorre.